作者:李曾伯
標題:沁園春
內容:目斷長空，手拍危欄，高興酒濃。擬招呼短艇，追陪飛蓋，一餐湘菊，共賦芙蓉。雁字沈秋，鴉林噪晚，幾陣蕭蕭雨更風。空凝佇，不如一鶴，隨意西東。堪嗟樂事難逢。愧元伯、巨卿千里從。望文星聚彩，交輝吳分，天飆吹翅，獨隔崑蓬。野墅荒煙，敗荷衰草，人在可憐憔悴中。還相念，願持觥薄罰，別許從容。